Yiwen n wass deg wussan, tesla i yinebgi n Rebbi yessutur tin n Rebbi ɣef yimi n tewwurt n lberǧ. Mi as-tesla i taɣect-is, teεqel-it dumatu , d tqɣect n baba-s ... i yessuturen tin n Rebbi seg taddart ɣer tayeḍ, seg tmurt ɣer tayeḍ. Tasa-s tuḥnan-d fell-as ; temmekta-d akk ayen iεeddan fella-sen, nettat d gma-s yuɣalen d izerzer ; temmekta-d tameṭṭut n baba-s d wayen i as-texdem d ddeṛ, d lbaṭṭel, d miḥyaf. Mi d-tuḥnan tasa-s ɣef baba-s, tuzen taklit, tennayas :" inas i yinebgi n Rebbi Rǧu! Deg lɣerḍ-ik! "